Broj: 711-I-54-M-471-22/23-02-17

Zagreb, 9. prosinca 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev Ingrid Pečarević, vršiteljice dužnosti ravnatelja Javne ustanove za upravljanje park - šumom Marijan do 7. studenoga 2022.,** za davanjem mišljenja Povjerenstva,na 196. sjednici održanoj dana 9. prosinca 2022., daje sljedeće

**MIŠLJENJE**

 **S obzirom da je funkciju vršiteljice dužnosti ravnatelja Javne ustanove za upravljanje park - šumom Marijan obavljala od 24. rujna 2022. do 7. studenoga 2022.** **te se nije prijavila na natječaj za izbor ravnatelja predmetne ustanove,** **Ingrid Pečarević povodom njezina obavljanja nije dužna Povjerenstvu podnijeti imovinsku karticu.**

 Obrazloženje

Zahtjev za davanjem mišljenja Povjerenstva podnijela je Ingrid Pečarević, vršiteljica dužnosti ravnatelja Javne ustanove za upravljanje park - šumom Marijando 7. studenoga 2022. U knjigama ulazne pošte Povjerenstva zahtjev je zaprimljen 6. prosinca 2022. pod poslovnim brojem 711-U-9118-M-471/22-01-3, povodom kojeg se vodi predmet broj M-471/22.

Člankom 3. stavkom 1. podstavkom 61. ZSSI/21-a propisano je da su ravnatelji javnih ustanova za upravljanje nacionalnim parkovima, parkovima prirode i/ili drugih zaštićenih dijelova prirode obveznici u smislu navedenog Zakona.

Uvidom u podatke povijesnog izvatka sudskog registra nadležnog Trgovačkog suda u Splitu, utvrđeno je da je Grad Split jedini osnivač Javne ustanove za upravljanje park - šumom Marijan,te da jeIngrid Pečarević imenovana na funkciju vršiteljice dužnosti ravnatelja Javne ustanove za upravljanje park - šumom Marijan odlukom Gradskog vijeća Grada Splita od 15. rujna 2022., te da je odlukom Gradskog vijeća Grada Splita od 27. listopada 2022. razriješena od obavljanja navedene funkcije, pri čemu je upisano da je istu funkciju obavljala od 24. rujna 2022.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI/21-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Podnositeljica u zahtjevu navodi da je zaposlena u Javnoj ustanovi za upravljanje park - šumom Marijan te da je funkciju vršiteljice dužnosti ravnatelja Javne ustanove za upravljanje park - šumom Marijan obavljala od 24. rujna 2022. do 7. studenoga 2022., jer je zamoljena da je obavlja do stupanja na funkciju novog ravnatelja ustanove.

Nadalje navodi da nije imala namjeru obavljati funkciju ravnatelja Javne ustanove za upravljanje park - šumom Marijan, te da se nije prijavila na natječaj za izbor ravnatelja predmetne ustanove, slijedom čega traži mišljenje je li obveznik ZSSI/21-a te je li dužna Povjerenstvu podnijeti imovinsku karticu povodom njezina obavljanja.

Člankom 37. Zakona o ustanovama („Narodne novine“, broj 76/93., 29/97., 47/99. i 35/08. i 127/19.) propisano je da je ravnatelj voditelj ustanove koji organizira i vodi rad i poslovanje ustanove, predstavlja i zastupa ustanovu, te poduzima sve pravne radnje u ime i za račun ustanove.

Člankom 43. Zakona o ustanovama propisano je da će se do imenovanja ravnatelja ustanove na temelju ponovljenog natječaja imenovati vršitelj dužnosti ravnatelja ustanove, ali najduže do godinu dana.

Iako se radi o dužnosti koja se obnaša u kraćem razdoblju, u pravilu do godine dana, Povjerenstvo tumači da vršitelj dužnosti ravnatelja ustanove ima sva prava i ovlasti ravnatelja ustanove imenovanog temeljem provedenog javnog natječaja te da ga se upisuje u nadležni sudski registar kao i ravnatelja ustanove.

Stoga Povjerenstvo zaključuje da je vršiteljica dužnosti ravnatelja Javne ustanove za upravljanje park - šumom Marijan obveznik u smislu odredbe članka 3. stavka 1. podstavka 61. ZSSI/21-a, koju obvezuju zabrane i ograničenja propisana tim Zakonom, na istovjetan način na koji se na ravnatelja ove ustanove primjenjuju odredbe tog Zakona.

Međutim, iz zahtjeva za mišljenje proizlazi kako je Ingrid Pečarević imenovana na funkciju vršiteljice dužnosti ravnatelja Javne ustanove za upravljanje park - šumom Marijan odlukom od 15. rujna 2022., te da je istu obavljala od 24. rujna 2022. do 7. studenoga 2022., slijedom čega proizlazi da je u smislu odredbe članka 43. Zakona o ustanovama imenovana na istu funkciju kako bi se osigurao kontinuitet u radu ustanove do stupanja na dužnost ravnatelja ustanove imenovanog po javnom natječaju.

Stoga je podnositeljica prije podnošenja zahtjeva za mišljenje prestala obavljati funkciju vršiteljice dužnosti navedene ustanove, odnosno istu je funkciju obavljala manje od dva mjeseca, kada je na funkciju stupio ravnatelj, što je potvrđeno i uvidom u podatke nadležnog sudskog registra, dok iz zahtjeva za mišljenjem proizlazi da se podnositeljica nije niti prijavila na navedeni javni natječaj.

 Imajući u vidu okolnosti da je imenovana na privremeno razdoblje, te da se nije prijavila na javni natječaj za imenovanje ravnatelja, kao i iznimno kratko razdoblje obavljanja funkcije ravnatelja Javne ustanove za upravljanje park - šumom Marijan, Ingrid Pečarević povodom njezina obavljanja nije Povjerenstvu dužna podnijeti imovinsku karticu.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Ingrid Pečarević, putem mail adrese
2. Objava na internetskoj stranici Povjerenstva
3. Pismohrana